เบอร์ลี่ฯจ่อขึ้นราคา5%
ขวดแก้วโดน3%อุปโภคยังไม่กล้าขยับฟาร์มเฮ้าส์อั้นไหวยอมแบกต้นทุนเพิ่ม
13 มี.ค. 2555

ขวดแก้วโดน3%อุปโภคยังไม่กล้าขยับฟาร์มเฮ้าส์อั้นไหวยอมแบกต้นทุนเพิ่ม
BJC ลั่นต้นปีปรับราคาสินค้าบรรจุภัณฑ์-ขวดแก้ว 3% เหตุต้นทุนพลังงานรั้งไม่อยู่ แต่ทั้งปีคาดรักษาอัตรากำไรได้เท่าปีก่อน ด้าน PB ยันยังไม่ขึ้นราคาสินค้า แม้ต้นทุนค่าจ้าง-พลังงานขึ้น 
น.ส.สุทธิภา วัชโรทยางกูร ผู้อำนวยการบริหารแผนการลงทุน บริษัท เบอร์ลี่ ยุคเกอร์ (BJC) เปิดเผยว่า ในปีนี้บริษัทตั้งเป้าที่จะปรับขึ้นราคาสินค้าทุกประเภท 3-5% เท่ากับปีก่อน โดยได้ปรับราคาสินค้าประเภทบรรจุภัณฑ์และผลิตภัณฑ์ขวดแก้วแล้วประมาณ 3% เนื่องจากต้นทุนพลังงานทั้งน้ำมันและก๊าซที่เพิ่มขึ้น 
สินค้าอุปโภคและบริโภคยังไม่สามารถปรับตามต้นทุนที่ขึ้นได้เนื่องจากมีการแข่งขันที่สูงอยู่ 




 
“ความเสี่ยงเรื่องราคาพลังงาน บริษัทจับตาใกล้ชิด แต่ยังไม่ได้ซื้อประกันความเสี่ยงล่วงหน้า หรือเฮดจ์จิงมากกว่าปกติ ส่วนพฤติกรรมการซื้อของผู้บริโภคเริ่มกลับมาเป็นระดับปกติแล้วหลังจากเจอปัญหาน้ำท่วม”
ปี 2555 บริษัทพยายามรักษาทั้งอัตรากำไรขั้นต้นที่ระดับ 26.4% และอัตรากำไรก่อนหักภาษี ค่าเสื่อม และดอกเบี้ย (อิบิตดา) 16.7% ให้เท่ากับปีก่อน และคาดว่ารายได้จะเติบโต 20% จากปีก่อนที่มีรายได้ 3.1 หมื่นล้านบาท 
สำหรับการผลิตในปีนี้จะใช้พลังงานที่มีอยู่ให้เกิดประสิทธิ ภาพสูงสูด ส่วนในระยะยาวบริษัทอยู่ระหว่างการย้ายโรงงานที่ราษฎร์บูรณะ กรุงเทพมหานคร (กทม.) ที่ใช้ก๊าซแอลพีจี ไปยัง จ.สระบุรี ที่ใช้พลังงานทดแทนอื่นได้ ทำให้ต้นทุนถูกกว่าในระยะยาว ซึ่งการย้ายโรงงานใช้เงินลงทุน 1,500 ล้านบาท จากงบลงทุนทั้งหมด 3,000 ล้านบาท ส่วนอีก 1,500 ล้านบาท นำไปลงทุนโรงงานทำกระป๋องที่เวียดนาม ที่จะเปิดอย่างเป็นทางการเดือน พ.ค.นี้ 
อย่างไรก็ดี งบการลงทุนยังไม่รวมแผนการเข้าซื้อกิจการ เช่น ศูนย์กระจายสินค้าที่เวียดนาม รวมทั้งการเข้าซื้อกิจการอื่นๆ 
นายอภิชาติ ธรรมมโนมัย กรรมการอำนวยการ บริษัท เพรซิเดนท์ เบเกอรี่ (PB) ผู้ผลิตสินค้าขนมปังฟาร์มเฮ้าส์ กล่าวว่า ขณะนี้บริษัทยังไม่มีแผนปรับขึ้นราคาสินค้า แม้จะมีต้นทุนเพิ่มขึ้นประมาณ 1% แล้วก็ตาม
บริษัทปรับขึ้นค่าจ้างขั้นต่ำ 300 บาท ตั้งแต่วันที่ 1 ม.ค.ที่ผ่านมา และต้นทุนพลังงานที่เพิ่มขึ้นจากปีก่อน 0.75-1% แต่ทั้งหมดยังอยู่ในระดับที่บริษัทสามารถรับได้ และไม่มีนัยสำคัญเมื่อเทียบกับรายได้ของปีนี้ ที่คาดว่าจะเติบโต 13% ซึ่งจะมาจากการกระตุ้นส่งเสริมการขายและออกสินค้าใหม่กว่า 10 รายการ โดยเน้นอาหารพร้อมรับประทาน เพราะเป็นสินค้าที่สร้างมูลค่าเพิ่มให้กับบริษัท
“โดยรวมราคาวัตถุดิบถือว่าทรงตัว อย่างแป้งสาลีบริษัทได้ตกลงซื้อราคาล่วงหน้าแล้ว ส่วนน้ำตาลทรายปรับขึ้นเล็กน้อย ส่วนไข่ไก่ที่มีราคาแพงขึ้น บางผลิตภัณฑ์บริษัทก็นำเข้าไข่ผงที่มีราคาถูกกว่าไข่ไก่แทน” นายอภิชาติ กล่าว
นายอภิชาติ กล่าวต่อว่า ปีนี้ตั้งงบลงทุน 500-600 ล้านบาท แบ่งเป็นซื้อเครื่องจักรใหม่ราว 400 ล้านบาท เพิ่มการผลิตขนมปังปอนด์สายที่ 6 ที่โรงงานบางชัน ประมาณเดือน ก.ค. พร้อมเพิ่มแม่พิมพ์ใหม่เพื่อผลิตเดลี แซนด์วิช เครื่องที่ 5 ที่โรงงานในลาดกระบัง ทำให้กำลังการผลิตเดลี แซนด์วิช เพิ่มขึ้นอีก 20% 
อย่างไรก็ตาม ต้องยอมรับว่ายอดขาย 2 เดือนแรกปีนี้ต่ำกว่าเป้าหมาย แต่ยังมีการเติบโตเมื่อเทียบกับ 2 เดือนแรกปีก่อน เนื่องจากร้านเซเว่น อีเลฟเว่น ยังเปิดดำเนินการไม่หมดหลังประสบปัญหาน้ำท่วม